Diari Oficial de la Generalitat Valenciana


Sumari del DOGV 2768, del 12-06-1996 (1996/838456)

RESOLUCIÓ de 14 de maig de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni entre la Generalitat Valenciana i el Ministeri de Justícia i Interior per a la prestació social dels objectors de consciència.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2768

Data del DOGV
:   12-06-1996

Secció del DOGV
:   ALTRES DISPOSICIONS

Número del document
:   1996/838456


Data del document
:   14-05-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 14 de maig de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni entre la Generalitat Valenciana i el Ministeri de Justícia i Interior per a la prestació social dels objectors de consciència.   
Subscrit, després de la tramitació prèvia reglamentària, entre la Generalitat Valenciana i el Ministeri de Justícia i Interior, el dia 12 de setembre de 1995, un Conveni per a la prestació social dels objectors de consciència, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0144/96, i que figura com a annex d'aquesta resolució.  
València, 14 de maig de 1996.- La directora general del Secretariat del Govern.  
Madrid, 12 de setembre de 1995  
Reunits  
D'una banda, el director general d'Objecció de Consciència, del Ministeri de Justícia i Interior, Sr. Luis Calvo Merino, en virtut del nomenament conferit pel Reial Decret 500/1994, de 17 de març (BOE del 3 de maig següent).  
D'una altra, el conseller de Cultura, Educació i Ciència, de la Generalitat Valenciana, Sr. Fernando Villalonga Campos, president de la Comissió Valenciana per a la Prestació Social dels Objectors de Consciència, facultat per aquest acte en virtut d'Acord del Govern Valencià de 8 de setembre de 1995.  
Manifesten  
Primer. Que la Direcció General d'Objecció de Consciència té encomanada la subscripció de concerts de col·laboració amb les entitats públiques i privades per al compliment de la prestació social dels objectors de consciència, dependent de la mateixa Oficina per a la Prestació Social dels Objectors de Consciència (en avant, "la OPSOC") de conformitat amb l'article 12, apartats 1, d) i 2, del Reial Decret 1334/1994, de 20 de juny, d'estructura bàsica del Ministeri de Justícia i Interior.  
Segon. Que la Generalitat Valenciana, pel Decret 22/1988, de 8 de febrer, del Govern Valencià, ha creat la Comissió Valenciana per a la Prestació Social dels Objectors de Consciència com a "òrgan del Govern Valencià per a la coordinació de la prestació social en l'àmbit de la Comunitat Valenciana", i li ha encomanat, entre altres fins, els de "coordinar i canalitzar els estudis, els projectes i les actuacions que es realitzen a la Comunitat Valenciana i de proposar acords amb els òrgans de l'administració de l'Estat per a la realització de la prestació social en programes coordinats per la Generalitat Valenciana, per tal que els objectors de consciència de la Comunitat Valenciana puguen desenvolupar la seua prestació social en l'àmbit territorial de la comunitat".  
Tanmateix, la Generalitat Valenciana té competències per a coordinar i planificar les actuacions que es desenvolupen en sectors com joventut, assistència i serveis socials, protecció civil, sectors en els que es realitza la prestació social dels objectors de consciència, interessant a la Generalitat Valenciana concertar amb l'administració de l'Estat, la realització de la prestació social dels objectors de consciència en programes promoguts i coordinats per la Generalitat Valenciana. De la mateixa manera, la Generalitat Valenciana té atribuïdes competències en matèria de règim local, sense perjudici de l'autonomia de les entitats locals.  
Tercer. La Generalitat Valenciana assenyala que, mitjançant la Comissió Valenciana per a la Prestació Social dels Objectors de Consciència i mitjançant la seua Secretaria Executiva, prestarà a les entitats públiques i privades que actuen al seu àmbit provincial l'assistència i col·laboració que aquestes entitats li requereixen, servint, a sol·licitud d'aquestes, de marc de relació amb la Direcció General d'Objecció de Consciència, amb les quals subscriuran els concerts escaients, i seran estrictament bilaterals entre ambdues les relacions derivades dels mateixos i les seues conseqüències.  
Quart. Que la Generalitat Valenciana (en avant "l'Entitat") té reconeguda la condició d'entitat col·laboradora de la prestació social dels objectors de consciència mitjançant el concert subscrit el 2 de desembre de 1988, amb un total de 882 llocs d'activitat. Aquest concert quedarà sense efectes a l'entrada en vigor d'aquest.  
Cinquè. Ambdues parts es reconeixen la capacitat d'obrar necessària per a convenir aquest concert, la formalització del qual acorden de conformitat a les següents   
Estipulacions  
Primera. Adscripció d'objectors de consciència.  
1. La OPSOC destinarà a l'Entitat fins un nombre màxim de 3.000 objectors de consciència, que prestaran els seus serveis des de la subscripció d'aquest concert i fins la finalització del període d'activitat.  
2. L'Entitat no podrà cedir a tercers els serveis dels objectors que se li assignen.  
3. La OPSOC podrà acordar el canvi d'adscripció dels objectors de consciència per les causes següents:  
a) Sol·licitud de l'objector que hagués de canviar de domicili habitual.  
b) No ser apte per al tipus d'activitat assignada sense que existesca en el programa o centre d'adscripció un lloc mes acord amb la seua capacitat.  
c) Sanció imposada reglamentàriament.  
d) Resolució del concert amb l'entitat de la qual depèn el programa o centre de destinació de l'objector.  
e) Millor interès del règim de la prestació social i dels serveis a realitzar.  
Segona. Programa i activitats a realitzar pels objectors de consciència  
1. El programa o centre en el qual prestaran la seua activitat els objectors consistiran en les actuacions que es relacionen a l'annex. Qualsevol canvi en el tipus d'activitat a desenvolupar haurà de comptar amb autorització prèvia de l'OPSOC.  
2. En cap cas els objectors de consciència seran utilitzats en llocs de plantilla o en substitució d'empleats del centre, ni realitzaran tasques que estiguen encomanades als seus treballadors. La realització d'aquestes tasques no imposarà, en cap cas, existència de relació laboral.  
3. Quan per l'activitat dels objectors es generen productes, accessions o millores en béns públics, aquests seran de titularitat de la persona juridicopública propietària dels béns respectius.  
Tercera. Règim, condicions i jornada d'activitat  
1. La jornada de la prestació social serà de trenta-cinc a quaranta hores setmanals, tal i com s'indica a l'annex, amb observança obligatòria de descans setmanal i anual.  
Qualsevol canvi en aquesta jornada requerirà l'autorització prèvia de l'OPSOC.  
2. Els objectors de consciència realitzaran la seua activitat segons i en les condicions que exigesquen les necessitats dels serveis i centres de destinació. Amb caràcter general, les condicions de desenvolupament seran anàlogues a les legalment establertes per al personal de l'entitat en el corresponent sector i queden subjectes al règim interior i sistema d'organització del centre de destinació. Amb caràcter especial, el règim i les condicions de realització de l'activitat que se'ls encomane per l'Entitat seran els determinats en l'annex. Qualsevol canvi en les especificacions d'aquest annex hauran de comptar amb l'autorització prèvia de l'OPSOC.  
3. L'Entitat es responsabilitza de l'efectiu compliment de les mesures de seguretat i higiene en el treball establertes en la normativa vigent.  
4. Per cada set objectors de consciència assignats a un mateix programa o centre, l'Entitat podrà proposar a l'OPSOC la designació d'un monitor. A més a més, per cada quinze podrà proposar un coordinador. En tots dos casos es determinaran les seues tasques específiques.  
Quarta. Controls d'activitat.  
L'Entitat es compromet a establir els controls d'assistència, puntualitat i permanència de les tasques assignades als objectors mitjançant un part diari de signatures.  
Cinquena. Formació i altres funcions a càrrec de l'Entitat.  
1. Per al millor desenvolupament de les activitats, l'Entitat es compromet a impartir als objectors de consciència instruccions formatives sobre la finalitat de l'Entitat, la seua organització i les tasques que han de dur a terme, així com el règim general dels seus drets i deures i el contingut del concert subscrit, sense que el seu contingut o orientació puguen afavorir opcions ideològiques o religioses.  
2. Correspon en general a l'Entitat les funcions que li vinguen assignades en el reglament aprovat pel Reial Decret 266/1995, de 24 de febrer, i la resta de les disposicions vigents sense perjudici de les expressament assenyalades en aquest concert.  
3. L'Entitat es compromet a comptar amb un responsable dels objectors destinats a aquesta, el qual desenvoluparà les funcions que el reglament li atribueix, en especial pel que fa a l'ocupació efectiva dels objectors en activitats adequades, a que aquests reben la informació adient sobre els seus drets i deures i a dirigir-los en les tasques que hagen de realitzar.  
4. L'Entitat prestarà als òrgans de vigilància i inspecció de la prestació social i als governs civils les facilitats necessàries per al compliment d'aquestes funcions.  
5. Podrà habilitar-se com a instructor d'un expedient disciplinari el responsable del programa o centre de prestació de serveis de l'objector de consciència, o una altra persona de la respectiva entitat col·laboradora.  
Sisena. Subvencions i compensacions econòmiques a l'entitat  
1. Seran objecte de compensació econòmica modular l'allotjament i manutenció a càrrec de l'Entitat, en aquells llocs assignats als objectors sota aquest règim. La mateixa solució s'adoptarà en relació als llocs en els quals l'Entitat facilite un menjar per jornada d'activitat.  
2. Els mòduls compensadors de les despeses d'allotjament i manutenció, així com dels corresponents a un menjar per jornada, seran els reglamentàriament establerts al respecte.  
3. Seran a càrrec de l'OPSOC les despeses excepcionals que, en no estar previstes en els concerts corresponents i en no ésser imputables a la voluntat dels objectors, puguen aquests produir durant el període d'activitat.  
4. En cap cas podran fer-se entregues en metàl·lic a l'objector de consciència per a compensar-li les despeses derivades de les atencions esmentades abans.  
Setena. Documentació d'obligada cumplimentació i comunicacions a l'OPSOC.  
1. Per tal de garantir la realització efectiva de les tasques que corresponguen als objectors, l'Entitat es compromet a portar el Llibre Oficial d'Incidències i Inspecció que recollirà diàriament les faltes d'assistència o puntualitat que es facen, el permisos que es concedisquen i les justificacions en cada cas pertinents.  
2. En aquest llibre els inspectors deixaran constància de les visites que realitzen.  
3. En relació amb la prestació, l'Entitat remetrà a l'OPSOC les peticions, suggeriments i reclamacions que puguen presentar els objectors, així com els informes o comunicacions de la pròpia Entitat, tant per iniciativa pròpia com a requeriment de l'OPSOC.  
4. Per a facilitar el que es disposa en aquesta estipulació, l'OPSOC proporcionarà a l'Entitat el Llibre Oficial d'Incidències i Inspecció i els diversos models establerts per al control de la prestació social.  
5. L'Entitat queda obligada a justificar documentalment, en el seu cas, l'aplicació de les quantitats destinades als objectors, així com la realització dels serveis o prestacions efectuats als mateixos que donen origen a compensació econòmica.  
6. L'Entitat no podrà atorgar als objectors de consciència altres beneficis diferents als previstos en la normativa vigent i en aquest concert, evitant que puguen causar manifesta desigualtat respecte a la resta dels objectors o dels qui estiguen complint el servei militar en files, i tenint compte que les condicions de desenvolupament de l'activitat siguen, amb caràcter general, anàlogues a les establertes per al personal del sector corresponent.  
Octava. Vigència i resolució del concert.  
1. Aquest concert entrarà en vigor a partir de la data de la signatura i tindrà una durada de dos anys, i serà prorrogable tàcitament per períodes biennals successius, cas que subsistisquen durant aquest període els programes d'activitat objecte del concert.  
2. Seran causes de resolució del concert:  
a) L'incompliment de cap de les estipulacions del concert o de les normes reguladores de la prestació social, especialment en l'ocupació efectiva dels objectors en tasques d'utilitat pública o interès social.  
b) La desaparició del programa d'activitat objecte del concert.  
c) La negativa o obstaculització a la inspecció de la prestació social.  
d) El preavís de sis mesos des que una de les parts advertesca a l'altra de la seva voluntat de resoldre el concert.  
3. La resolució anticipada del concert determinarà la corresponent liquidació econòmica.  
Novena. Clàusula final  
1. Serà aplicable, en tot cas, la normativa pròpia de la prestació social dels objectors de consciència, especialment la que es conté en la Llei 48/1984, de 26 de desembre, i en el Reglament que la desenvolupa (aprovat pel Reial Decret 266/1995 de 24 de febrer).  
2. La Direcció General d'Objecció de Consciència podrà cursar directament instruccions, circulars o ordres particulars als centres i serveis en els quals els objectors realitzen la prestació social, en relació al seu règim jurídic o amb aquells aspectes que s'expressen en aquest concert.  
3. Correspon al director general d'Objecció de Consciència interpretar aquest concert i resoldre els dubtes que puguen sorgir del seu contingut o en la seua aplicació.  
4. Totes aquelles qüestions litigioses que sorgisquen en la interpretació, la modificació, la resolució i els efectes del concert seran resoltes pel director general d'Objecció de Consciència, els acords del qual posaran fi a la via administrativa. Contra aquests hi haurà lloc a recurs contenciós administratiu, de conformitat al que disposa la llei reguladora d'aquesta jurisdicció.  
En prova de conformitat, se signa aquest concert, en duplicat exemplar a un sols efecte, en el lloc i amb la data esmentats a l'encapçalament.  
ANNEX  
Característiques i condicions dels programes  
Entitat: Generalitat Valenciana  
Programes o activitats: serveis socials, protecció civil, serveis sanitaris, medi ambient i educació i cultura.  
Total llocs d'activitat: 3.000.  
Horaris: les necessitats del servei que es desenvoluparan determinaran el tipus d'horari, amb un màxim de 40 hores setmanals i un mínim de 35, la jornada diària pot ser:  
a) Continuada, de matí o vesprada;  
b) Partida, de matí o de vesprada;  
c) Especial, no podrà superar les 12 hores diàries, en dies alterns.  
Descans setmanal: els dissabtes i festius, excepte en horaris especials, que serà de dos o tres dies segon corresponga.  
Allotjament i manutenció:  
- Sense allotjament ni manutenció: 2.120 llocs.  
- Amb un menjar principal: 800 llocs.  
- Amb allotjament i manutenció completa: 80 llocs.  
Distribució dels llocs d'activitat: D'acord amb els programes, es distribueixen inicialment els llocs de la següent manera:  
- Alacant 750  
- Castelló 450  
- València 1.800  
- Total 3.000